text:
23/2018. (X. 11.) KKM utasítása a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet alapján nyújtható támogatások esetén alkalmazandó eljárásrendről.
A külgazdasági és külügyminiszter a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet
4.  §-ában meghatározott feladatkörében eljárva, a  jogalkotásról szóló 2010. évi CXXX. törvény 23.  § (4)  bekezdés c)  pontjának
megfelelően a következő normatív utasítást adja ki:
I. FEJEZET
ÁLTALÁNOS RENDELKEZÉSEK 1. Az utasítás célja
1. § Az utasítás célja, hogy a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet
(a továbbiakban: Korm. rendelet) szerinti egyedi beruházási támogatás nyújtása során az eljárásban részt vevő szervek
feladatai a jelen utasításban meghatározottak szerint kerüljenek megvalósításra.
2. Az utasítás hatálya 2. § Az utasítás hatálya a központi költségvetésben a beruházás ösztönzési célelőirányzat (a továbbiakban: BC) kezelése
és  felhasználása során felmerülő feladatok végrehajtására terjed ki, ideértve az  államháztartásról szóló törvény
végrehajtásáról szóló 368/2011. (XII. 31.) Korm. rendelet (a továbbiakban: Ávr.) 13.  § (3)  bekezdésében a  fejezeti
kezelésű előirányzat lebonyolító szerve részére előírt szabályozási kérdéseket is.
3. Értelmező rendelkezések 3. § Ezen utasítás alkalmazásában:
a) ajánlati felhatalmazás: a  támogató által kiadott okirat, amelyben felhatalmazza a  Korm. rendelet alapján
lebonyolító szervként eljáró Nemzeti Befektetési Ügynökség (a továbbiakban: HIPA vagy lebonyolító szerv)
elnökét arra, hogy a beruházó számára a vonatkozó mandátumdöntésben meghatározott mértékű feltételes
támogatási ajánlat ügyében a beruházó képviselőjével tárgyaljon, és ajánlatot tegyen;
b) kérelem: a Korm. rendelet 21. § (1) bekezdése szerinti támogatási kérelem, valamint a támogatási ajánlattal,
illetve a  BC terhére kötött támogatási szerződésekkel kapcsolatban benyújtott kérelem, így különösen
a támogatási szerződés módosítására és a támogatás felhasználásával beszerzett tárgyi eszköz elidegenítésének
vagy cseréjének jóváhagyására irányuló kérelem;
c) kormány-előterjesztés: a  Kormány támogatás jóváhagyására vonatkozó határozatának meghozatala iránt
a támogató által a Kormány képviselői számára előterjesztett javaslat és mellékletei;
d) pénzügyi ellenjegyző: a HIPA gazdasági vezetője vagy az általa írásban kijelölt, a lebonyolító szerv állományába
tartozó személy;
e) jogi ellenjegyző: a HIPA szervezetén belül működő, a BC-ből nyújtott támogatásokkal kapcsolatos feladatokat
ellátó önálló szervezeti egységnél (a továbbiakban: Támogatási Főosztály) a jogi ellenjegyzésre vonatkozóan
írásbeli meghatalmazással rendelkező személyek;
f ) szakmai ellenjegyző: a  Támogatási Főosztály vezetője vagy erre írásbeli meghatalmazással rendelkező más
személy;
g) mandátumdöntés: a támogatónak a mandátumülésen a mandátum-előterjesztés tárgyában hozott döntése;
h) mandátum-előterjesztés: a támogatónak címzett és a mandátumülésen a támogató szervezetén belül működő
Beruházásösztönzési Főosztály (a továbbiakban: Beruházásösztönzési Főosztály) közvetítésével előterjesztett,
a  kérelem jóváhagyására vagy elutasítására, a  kérelem szükség szerinti kiegészítésére vagy a  kérelem
tudomásulvételére vonatkozó HIPA javaslat és mellékletei;
i) mandátumülés: a támogató vagy erre felhatalmazott képviselője, a Beruházásösztönzési Főosztály képviselője,
a támogató szervezetén belül működő Jogi Főosztály képviselője, a Költségvetési Főosztály képviselője, a HIPA
képviselője, valamint szükség esetén egyéb meghívottak részvételével, a  kérelem megvitatása és
a mandátumdöntés meghozatala érdekében megtartott ülés;
j) minisztérium: a Külgazdasági és Külügyminisztérium;
k) támogatási mandátum: a támogatás mandátumdöntésben meghatározott lehetséges legmagasabb összege;
l) támogató: a  BC-t tartalmazó központi költségvetési fejezetet irányító miniszter (a továbbiakban: miniszter)
vagy erre felhatalmazott képviselője;
m) K+F minősítés: ezen utasítás alkalmazásában a  Korm. rendelet 3.  § 39.  pontjában meghatározott kutatás
fejlesztési projektre vonatkozó, a  Szellemi Tulajdon Nemzeti Hivatala által hatósági tevékenység keretében
kiadott projektminősítési vagy projektcsoport-minősítési határozat vagy megkeresés alapján szakértői
tevékenység keretében adott szakértői vélemény.
4. § Az utasításban szereplő azon fogalmak, amelyeket a Korm. rendelet meghatároz, a Korm. rendeletben meghatározott
értelemmel bírnak, kivéve, ha azokat ezen utasítás eltérő értelemmel határozza meg.
4. Titoktartási kötelezettség 5. § A  támogatási eljárás teljes tartama alatt minden, az  eljárásban rendszerint vagy esetlegesen részt vevő fél, illetve
annak kormánytisztviselője, köztisztviselője, közalkalmazottja vagy munkavállalója köteles a tudomására jutott üzleti
titkot vagy egyéb, a  támogatást érintő információt – a  jogszabályoknak megfelelően – megőrizni, valamint úgy
kezelni, hogy sem a  beruházó, sem a  támogatási eljárásban szereplő kormányzati szervek érdekei ne sérüljenek,
valamint ne legyenek veszélyeztetve.
6. § Az  5.  §-ban foglalt titoktartási kötelezettség alapján bármely, a  támogatást érintő információ a  beruházó vezető
tisztségviselőin vagy előzetesen bejelentett munkavállalóin kívül kizárólag olyan személynek, illetve harmadik félnek
adható át, aki a beruházótól származó teljes bizonyító erejű magánokiratba vagy közokiratba foglalt meghatalmazással
rendelkezik, és a meghatalmazás eredeti példányát előzetesen benyújtotta a HIPA részére.
5. Kézbesítés 7. § (1) Az utasítás tekintetében a kézbesítés módjai:
a) postai kézbesítés (postai úton),
b) személyes kézbesítés (személyes átvétellel),
c) elektronikus úton, elektronikus levél (e-mail) formájában.
(2) Amennyiben az utasítás postai kézbesítésről rendelkezik, az iratot postai szolgáltató útján kell kézbesíteni, a kézbesítés
pedig a hivatalos iratok kézbesítésére vonatkozó jogszabályok szerint történik.
(3) Ha a postai úton történő kézbesítés azért hiúsul meg, mert a címzett vagy meghatalmazottja úgy nyilatkozik, hogy
a küldeményt nem veszi át, az értesítést a kézbesítés megkísérlésének napján kézbesítettnek kell tekinteni.
(4) Ha a küldemény a postai kézbesítés második megkísérlését követően is „nem kereste” jelzéssel érkezik vissza, a posta
által visszaküldött küldemény visszafordításának napját kell a kézbesítés napjának tekinteni.
(5) Személyes kézbesítés (ideértve a futárpostai kézbesítést is) esetén a címzett a neki szóló iratot – személyazonosságának
és az átvételre vonatkozó jogosultságának igazolása mellett – személyesen átveszi. Az átvételről – azzal egyidejűleg –
elismervényt kell készíteni, amelyet az átadó és az átvevő aláírnak. Az átvételi elismervényben az átvétel tényének
feltüntetése mellett fel kell tüntetni az átadó és az átvevő nevét, szervezetének megnevezését, valamint az átvett
iratok beazonosítását szolgáló rövid megjelölését.
(6) Amennyiben ezen utasítás nem rendelkezik a kézbesítés módjáról, úgy a kézbesítés elektronikus úton, elektronikus
levél (e-mail) formájában teljesíthető.
(7) Mindazon okiratok vagy ezek végleges tervezetei esetében, amelyeket a  HIPA nem lát el jogi és pénzügyi
ellenjegyzéssel, és erről ezen utasítás külön nem rendelkezik, azonban amelyeket a támogató általi aláírás céljából
kézbesít, a  szakmai ellenjegyző köteles a  Beruházásösztönzési Főosztály részére elektronikus úton megküldeni
a tervezet megfelelőségéről szóló tájékoztatását.
6. Határidők 8. § (1) Az utasításban meghatározott határidőket munkanapok szerint kell számítani.
 (2) A  határidőbe a  kezdőnap nem számít bele. A  kezdőnap az  a  nap, amelyre a  határidő megkezdésére okot adó
cselekmény vagy egyéb körülmény esik.
 (3) A határidő az utolsó napon a hivatali idő végével jár le.
 (4) A HIPA által a beruházó számára megküldött hiánypótlásra való felszólítás megszakítja a határidőt, mely a hiánypótlás
teljesítésekor vagy ennek hiányában a  hiánypótlásra a  HIPA által a  felszólításban meghatározott határidő
eredménytelen elteltekor újraindul.
(5) Amennyiben a HIPA a támogatási eljárás során valamely szakkérdésben egy, a beruházón kívüli személyt keres meg,
a megkeresés kibocsátása megszakítja a határidőt, mely a megkeresés teljesítésekor újraindul.
7. Mulasztás 9. § (1) Ha a  támogatási folyamat bármely szereplője elmulasztja a  számára hozzájárulás megadására vagy vélemény
megküldésére ezen utasításban előírt határidőt, úgy kell tekinteni, hogy az érintett a hozzájárulást megadta, vagy
észrevételt nem tett.
(2) Az (1) bekezdés nem alkalmazandó mandátumdöntés meghozatalára vonatkozó határidő esetében.
8. Általános tájékoztatási kötelezettség 10. § (1) A HIPA megkeresés esetén, akár a kérelem benyújtása előtt, akár azt követően tájékoztatást nyújt a Korm. rendelet
alapján nyújtható támogatásról (a továbbiakban: támogatás) és szükség esetén egyéb támogatási programokról
a beruházó részére.
(2) Az (1) bekezdés szerinti tájékoztatás során, amennyiben a Korm. rendelet alapján nyújtható támogatásra vonatkozó
tájékoztatás teljesítéséhez olyan szakkérdés eldöntése szükséges, melyhez a HIPA nem rendelkezik kellő ismeretekkel,
a HIPA megkeresi a Beruházásösztönzési Főosztályt, amely legkésőbb 10 munkanapon belül válaszol a megkeresésre.
Ebben az esetben a HIPA a tájékoztatást a Beruházásösztönzési Főosztály válasza birtokában teljesíti.
(3) Az (1) bekezdés szerinti tájékoztatás során, amennyiben a Korm. rendelet alapján nyújtható támogatáson kívüli egyéb
támogatásra vonatkozó tájékoztatás teljesítéséhez olyan, az adott támogatáshoz kapcsolódó szakkérdés eldöntése
szükséges, amelyhez a  HIPA nem rendelkezik kellő ismeretekkel, a  HIPA megkeresi az  adott támogatást nyújtó
szervezetet. Ebben az esetben a HIPA a tájékoztatást vagy az adott támogatást nyújtó szervezet válasza birtokában
maga vagy az e szervezet ilyen irányú javaslata alapján a beruházó e szervezethez való irányításával teljesíti.
(4) Amennyiben a beruházó beruházási szándékáról a minisztérium a HIPA beruházó általi megkeresése előtt értesül, úgy
erről a minisztérium adott szervezeti egysége tájékoztatja a HIPA-t.
(5) A  HIPA az  (1)–(4)  bekezdésekben foglaltakon túl a  beruházó igénye esetén személyes tárgyalást szervez, indokolt
esetben kezdeményezi a személyes tárgyalás megtartását, valamint – a beruházó kérésére – az előzetesen tudomására
hozott beruházási paraméterek alapján a beruházó részére a tervezett beruházásra vonatkozó támogatási csomagot
állít össze a lehetséges támogatási forrásokról és feltételeikről.
9. Mandátumülések rendje 11. § (1) A  mandátumülést a  HIPA vagy a  támogató kezdeményezésére a  Beruházásösztönzési Főosztály hívja össze
a résztvevők elektronikus úton történő meghívásával és a napirendi pontok egyidejű megküldésével. A mandátumülés
összehívása legalább 3 munkanappal meg kell, hogy előzze a  mandátumülés napját, kivéve, ha a  mandátumülés
megtartása ezen időtartamon belül különösen indokolt.
(2) A  Beruházásösztönzési Főosztály a  mandátum-előterjesztés tervezetének kézhezvételét követően a  tervezetet
megküldi a  mandátumülés meghívotti körének véleményezésre. A  véleményezők a  kézhezvételt követően
2 munkanapon belül megküldik szövegszerű észrevételeiket a Beruházásösztönzési Főosztálynak. A véleményeket
a  Beruházásösztönzési Főosztály összesítve és szövegszerűen megküldi a  HIPA-nak azok kézhezvételét követő
1 munkanapon belül, de legkésőbb a mandátumülést megelőző munkanapon, kivéve, ha a mandátumülés megtartása
ezen időtartamon belül különösen indokolt.
(3) A  HIPA a  (2)  bekezdés szerinti vélemények alapján, azok kézhezvételét követően átdolgozza és ismét megküldi
a  Beruházásösztönzési Főosztálynak a  mandátum-előterjesztést. A  mandátum-előterjesztés tartalmát illetően
a  HIPA  és a  minisztérium érintett szervezeti egységei – véleményeltérés esetén – törekednek kompromisszumos
javaslat kidolgozására, ennek hiányában a mandátum-előterjesztés a támogató számára döntési alternatívát mutat
be, amelyhez a javaslattevő köteles részletes – indokolt esetben a vonatkozó jogszabályi előírások konkrét megjelölését
is tartalmazó – indokolást fűzni.
(4) Különösen indokolt esetben rendkívüli mandátumülés összehívásának van helye, amelyre a  jelen §-ban foglaltak
az irányadók azzal, hogy az (1)–(2) bekezdésben meghatározott határidők nem alkalmazandóak, és a HIPA, valamint
a Beruházásösztönzési Főosztály kötelesek az ott megjelölt kötelezettségeiknek haladéktalanul és soron kívül eleget
tenni. A rendkívüli mandátumülés összehívásának indokairól a HIPA legkésőbb a mandátumülés alkalmával köteles
tájékoztatást adni.
(5) A mandátumülésen a támogató képviselője döntéshozatali joggal, míg az ülés többi résztvevője tanácskozási joggal
vesz részt.
(6) A  mandátumdöntést a  támogató képviselője lehetőség szerint a  mandátumülésen rávezeti a  mandátumelőterjesztésre, azt aláírja és hivatalos bélyegzőjével ellátja. Amennyiben a mandátumdöntés aláírására nem kerül sor
a mandátumülés alkalmával, úgy a támogató képviselője azt az ülés napját követően haladéktalanul pótolja.
(7) Az  aláírt mandátumdöntést tartalmazó mandátum-előterjesztés egy eredeti példányát a  Beruházásösztönzési
Főosztály – lehetőség szerint – személyes kézbesítés útján átadja a HIPA képviselője részére, illetve elektronikus úton
is megküldi a HIPA-nak az aláírást követően haladéktalanul.
(8) A  mandátumdöntésről a  HIPA az  eredeti példány kézhezvételét követő legkésőbb 5 munkanapon belül postai
kézbesítés útján értesíti a beruházót, ezzel egyidejűleg elektronikus úton a levél másolatának megküldésével értesíti
a Beruházásösztönzési Főosztályt az értesítés beruházó részére történő megküldésének tényéről.
II. FEJEZET
ELJÁRÁS A TÁMOGATÁSI SZERZŐDÉS MEGKÖTÉSÉIG 10. A Korm. rendelet szerinti kérelem benyújtása
12. § (1) A HIPA megküldi a beruházó számára a Korm. rendelet szerinti támogatástípushoz kapcsolódó kérelemmintát, és erre
irányuló igény esetén segítséget nyújt annak kitöltéséhez.
(2) Az (1) bekezdés szerinti minta alapján kitöltött kérelmet írásban kell benyújtani a HIPA-hoz. A kérelem azon a napon
minősül benyújtottnak, amikor azt a HIPA érkeztette.
11. A Korm. rendelet szerinti kérelem előzetes vizsgálata, befogadása és a visszaigazolás
13. § (1) A HIPA a beérkezett kérelmet 5 munkanapon belül ellenőrzi, és amennyiben az nem a meghatározott tartalommal,
illetve hiányosan került benyújtásra, úgy a  beruházót megfelelő, de legfeljebb 10 munkanapos határidő kitűzése
mellett és legfeljebb összesen két alkalommal hivatalos levélben felszólítja az esetleges hiányok pótlására.
(2) Amennyiben a  kérelem a  második hiánypótlásra való felszólítást követően is érdemi elbírálásra alkalmatlan, úgy
a beruházó, valamint a beruházónak az Európai Unió működéséről szóló szerződés 107. és 108. cikke alkalmazásában
bizonyos támogatási kategóriáknak a  belső piaccal összeegyeztethetővé nyilvánításáról szóló, 2014. június 17-i
651/2014/EU bizottsági rendelet (a továbbiakban: általános csoportmentességi rendelet) I.  melléklet 3.  cikk
(3) bekezdése szerinti kapcsolt vállalkozásai (a továbbiakban: kapcsolt vállalkozás) az eredeti kérelem első alkalommal
történő benyújtásának időpontjától számított egy évig nem jogosultak az  adott beruházás vonatkozásában
támogatási kérelem benyújtására, amely körülményre a HIPA előzetesen felhívja a beruházó figyelmét.
(3) A  HIPA az  (1)  bekezdés szerinti ellenőrzés során a  benyújtott kérelem alapján megvizsgálja a  beruházó elvi
jogosultságát a támogatás igénybevételére.
(4) Ha az (1) bekezdésben foglalt ellenőrzés alapján megállapítható, hogy a további részletes vizsgálat tárgyát képező
beruházás megfelel a Korm. rendeletben meghatározott jogosultsági feltételeknek, a kérelem befogadható, a HIPA
a kérelem benyújtását követő legkésőbb 3 munkanapon belül elektronikus úton megküldi a kérelmet és a szakmai
álláspontja alapján előkészített visszaigazoló levél tervezetét a  Beruházásösztönzési Főosztálynak. A  visszaigazoló
levél tartalmazza legalább
a) a beruházó nevét, címét,
b) a beruházó kapcsolattartójának nevét és tisztségét,
c) a beruházás rövid leírását és adatait, valamint
d) arra vonatkozó utalást, hogy a  további részletes vizsgálat tárgyát képező beruházás megfelel a  Korm.
rendeletben meghatározott jogosultsági feltételeknek.
 (5) A támogató a visszaigazoló levél tervezetének kézhezvételét követő legkésőbb 2 munkanapon belül postai kézbesítés
útján megküldi az általa jóváhagyott és aláírt visszaigazoló levelet a beruházónak, vagy a beruházó erre vonatkozó
kérése esetén a személyes kézbesítés lebonyolítása érdekében átadja a HIPA részére.
(6) Amennyiben az (1) bekezdésben foglalt ellenőrzés alapján megállapítható, hogy a további részletes vizsgálat tárgyát
képező beruházás nem felel meg a Korm. rendeletben meghatározott jogosultsági feltételeknek, úgy a HIPA a kérelem
benyújtását követő, vagy az (1) bekezdésben meghatározott határidő lejártát követő legkésőbb 3 munkanapon belül
megküldi a  Korm. rendelet szerinti kérelmet elutasító levél tervezetét a  Beruházásösztönzési Főosztálynak.
A Beruházásösztönzési Főosztály a HIPA tájékoztatását követő legkésőbb 2 munkanapon belül tájékoztatja a beruházót
arról, hogy a beruházás nem felel meg a Korm. rendeletben meghatározott jogosultsági feltételeknek, így a támogatási
eljárást befejezettnek tekinti.
(7) A Beruházásösztönzési Főosztály a visszaigazoló vagy az elutasító levél elektronikus másolatát a beruházó részére
való megküldéssel egyidejűleg, a  beruházó általi átvételt igazoló egyéb dokumentumok másolatát pedig
haladéktalanul továbbítja a HIPA részére.
(8) Amennyiben az  (1)  bekezdésben foglalt ellenőrzéshez különleges szakismeret szükséges, a  HIPA a  hatáskörrel
rendelkező hatóságok vagy független szakértő szakvéleményének beszerzését követően tesz javaslatot a támogató
részére mandátum-előterjesztés formájában. A  jogosultsági feltételek fennállásának megítéléséről mandátumülés
keretében a  támogató dönt, amelyre a  11.  §-ban foglaltakat kell alkalmazni azzal, hogy a  Beruházásösztönzési
Főosztály, amennyiben szükségesnek látja, kezdeményezheti a szakvélemény készítőjének mandátumülésen történő
személyes meghallgatását is.
12. A Korm. rendelet szerinti kérelem részletes vizsgálata és elbírálása, támogatási ajánlat
14. § (1) A HIPA részletesen megvizsgálja és értékeli a Korm. rendelet szerinti kérelmet a következők szerint:
a) a kutatás-fejlesztési jogcímen igényelt támogatási kérelmek kivételével államháztartási hatásvizsgálatot készít
a beruházás szerződéses kötelezettségvállalási időszaka közvetlen költségvetési hatásainak számszerűsítése
céljából;
b) támogatási változatokat vázol fel és javaslatot tesz a támogatási ajánlat meghatározására;
c) a  kutatás-fejlesztési jogcímen igényelt támogatási kérelmek kivételével megvizsgálja a  beruházó vagy
a beruházótól független harmadik félnek nem minősülő beruházó által a beruházás megkezdését megelőző
három év (háromszor 365 nap) alatt azonos megyében a  megkezdett projekteket és ezek támogatását
az általános csoportmentességi rendelet 14. cikk (13) bekezdésében meghatározott egybeszámítási szabály
szempontjából;
d) megvizsgálja a támogatás hatályos jogszabályokban meghatározott egyéb feltételeinek fennállását, valamint
a kutatás-fejlesztési jogcímen igényelt támogatási kérelmek kivételével – indokolt esetben – a beruházó üzleti
tervének megalapozottságát is.
(2) A  HIPA az  (1)  bekezdés szerinti részletes vizsgálatot követően előkészíti a  részletes vizsgálat figyelembevételével
a  támogatási ajánlat és a  támogatási mandátum meghatározására vonatkozó mandátum-előterjesztést, és azt
elektronikus levélben megküldi a  Beruházásösztönzési Főosztály részére, egyidejűleg javasolja mandátumülés
összehívását.
(3) A mandátum-előterjesztés bemutatja különösen:
a) a beruházót és a beruházást;
b) a maximálisan nyújtható támogatás mértékét;
c) a támogatási mandátumra vonatkozó javaslatot;
d) a kutatás-fejlesztési jogcímen igényelt támogatási kérelmek kivételével a támogatási mandátumnak megfelelő
támogatási összeg esetén a  támogatás és a  beruházás eredményeként keletkező bevételek államháztartási
hatásait, a támogatás költségvetési megtérülését;
e) a támogatási mandátum meghatározásának szakmai indokait;
f ) a rendelkezésre álló egyéb támogatások lehetőségét;
g) a BC-t érintő kötelezettségvállalás állomány ismertetését és kifizetési előrejelzését, ütemezését;
h) a  rendezett munkaügyi kapcsolatok feltételei teljesülésének megállapítása alapjául nyilvánosságra hozott
adatokat tartalmazó kimutatást;
i) a  kutatás-fejlesztési jogcímen igényelt támogatási kérelmek kivételével az  (1)  bekezdés c)  alpontja szerinti
beruházások összegzését;
j) minden egyéb, a beruházást és a partnert bemutató főbb jellemző ismertetését.
(4) A  támogató a  mandátumülésen döntést hoz a  mandátum-előterjesztésben foglalt javaslatról, és felhatalmazza
a HIPA-t feltételes támogatási ajánlat megtételére.
(5) A  HIPA a  vonatkozó mandátumdöntés kézhezvételét követően, a  döntésnek megfelelően értesíti a  beruházót
a  támogató feltételes támogatási ajánlatáról, egyidejűleg elektronikus úton a  levél másolatának megküldésével
értesíti a Beruházásösztönzési Főosztályt a támogatási ajánlat beruházó részére történő megküldésének tényéről.
(6) A  feltételes ajánlat a  beruházó általi kézhezvételét követő 6 hónapig érvényes, az  ajánlat alapján a  támogatási
szerződés véglegesítésére és a beruházó általi aláírásra az ajánlat elfogadását követő 12 hónapon belül van lehetőség.
A beruházó erre irányuló kérelme alapján a támogató a feltételes ajánlat érvényességi idejét egy alkalommal legfeljebb
6 hónappal, míg a  szerződés véglegesítésére és a  beruházó általi aláírásra nyitva álló határidőt két alkalommal,
legfeljebb 6-6 hónappal meghosszabbíthatja. A  határidők meghosszabbítása a  támogató vonatkozó
mandátumdöntése alapján történik.
(7) Ha a beruházó a (6) bekezdés szerinti határidőben nem kérelmezi az adott határidő meghosszabbítását, és nem jelez
vissza a feltételes támogatási ajánlat vagy a támogatási szerződés tervezetének elfogadhatósága felől, úgy a feltételes
támogatási ajánlat érvényét veszti.
(8) A feltételes támogatási ajánlat érvényességének (7) bekezdés szerinti megszűnése esetén a HIPA a határidő lejártát
követő soron következő, indokolt esetben az  azt követő mandátumülésen tájékoztatja a  támogatót a  támogatási
folyamat lezárásáról.
(9) A (8) bekezdést nem szükséges alkalmazni, ha a beruházó időközben kérelemmódosítást nyújtott be.
 (10) A  (9)  bekezdés szerinti kérelemmódosítás nem érinti az  eredeti kérelem benyújtásához fűződő joghatásokat,
amennyiben az a beruházó ugyanazon beruházása kapcsán történik. Amennyiben a beruházás megkezdésére már
sor került, azonos tartalmú, ismételt kérelem benyújtására nincs lehetőség.
(11) Új kérelemnek minősül különösen, amennyiben a  benyújtott kérelemben meghatározott beruházás az  eredeti
kérelemben meghatározott beruházáshoz képest a Korm. rendelet 2. § (1) bekezdése szerinti más támogatási jogcím
alá sorolható be vagy a Korm. rendelet 3. § 12. pontja szerinti induló beruházás egyes típusai közül másikba sorolható
be vagy a  Tevékenységek egységes ágazati osztályozási rendszere (TEÁOR’08) alapján besorolt, a  beruházás
eredményeként létrejövő tevékenység ágazati vagy alágazati besorolása megváltozik. Az  új kérelem alapján
megindult támogatási folyamat a korábban benyújtott kérelem alapján megindult támogatási folyamatot lezárja.
(12) A  feltételes támogatási ajánlat érvényességének (7)  bekezdés szerinti megszűnéséről a  HIPA a  határidő lejártát
követően értesíti a  beruházót, amely értesítésben egyúttal felhívja a  beruházó figyelmét a  (10)  bekezdésben
foglaltakra.
(13) A  feltételes támogatási ajánlatban fel kell hívni a  beruházó figyelmét a  (6)  bekezdésben foglalt határidők
elmulasztásának jogkövetkezményeire, valamint a határidők meghosszabbításának lehetőségére.
(14) A feltételes támogatási ajánlat érvényét veszítheti, amennyiben a beruházó a feltételes ajánlat kézhezvételét követően
a beruházást a HIPA-val vagy a támogatóval folytatott előzetes konzultáció nélkül nyilvánosságra hozza.
(15) A  HIPA a  támogató vagy a  Beruházásösztönzési Főosztály írásbeli vagy egy napon belül írásban megerősített
utasítására a  támogatási ajánlatra vonatkozó mandátumdöntés hiányában is tájékoztathatja elektronikusan
a beruházót a mandátum-előterjesztésben szereplő várható támogatási ajánlat becsült mértékéről. Az elektronikus
tájékoztatásban a  HIPA felhívja a  beruházó figyelmét arra, hogy az  így közölt támogatási ajánlat kizárólag nem
hivatalos becslésnek minősül, a  későbbi hivatalos ajánlat pedig eltérő mértékű lehet, továbbá érvényét veszítheti
az elfogadására rendelkezésre álló határidő lejártával.
13. Az előzetes helyszíni vizsgálat, a támogatási szerződés előkészítése és a kormány-előterjesztés
15. § (1) A  feltételes támogatási ajánlat akkor minősül elfogadottnak, ha a  beruházó a  HIPA-nak címzett, általa cégszerűen
aláírt eredeti papíralapú vagy a  beruházó képviseletére jogosult aláírónak az  elektronikus okiraton elhelyezett
minősített vagy minősített tanúsítványon alapuló fokozott biztonságú elektronikus aláírásával vagy bélyegzőjével
és időbélyegzővel ellátott nyilatkozatával elfogadja a számára megküldött feltételes támogatási ajánlatot.
(2) Olyan beruházás esetén, amelyhez az Európai Bizottság előzetes jóváhagyásával nyújtható támogatás, a  feltételes
támogatási ajánlat akkor minősül elfogadottnak, ha az (1) bekezdés szerinti elfogadó nyilatkozat mellé a beruházó
csatolja a Korm. rendelet 16. §-ában meghatározott dokumentumokat.
(3) A  (2)  bekezdés szerinti esetben a  beruházó által benyújtott dokumentumokat a  HIPA a  benyújtásukat követő
legkésőbb 3 munkanapon belül megküldi a  Beruházásösztönzési Főosztály és a  Támogatásokat Vizsgáló Iroda
(a továbbiakban: TVI) részére.
(4) Amennyiben a  beruházó a  feltételes támogatási ajánlatot nem fogadja el, vagy a  TVI a  (2)  bekezdés szerinti
dokumentumokat nem tartja kellően megalapozottnak, a  HIPA a  beruházó nyilatkozatának vagy a TVI jelzésének
kézhezvételét követően legkésőbb 15 munkanapon belül tárgyalást kezdeményez a beruházóval, és az egyeztetésen
elhangzottak alapján a  HIPA elnöke dönt a  feltételes támogatási ajánlat változatlanul hagyásáról vagy
a mandátumdöntésben meghatározott támogatási mandátum keretein belüli módosításáról.
(5) Amennyiben a  (4)  bekezdés szerinti egyeztetések alapján a  támogatási ajánlat támogatási mandátumot túllépő
mértékű megemelése válik szükségessé, a támogató mandátumülés keretében dönt a feltételes támogatási ajánlat
módosításáról.
(6) Ha a (4) vagy (5) bekezdés szerint a HIPA elnöke vagy a támogató a támogatási ajánlat módosításáról dönt, a HIPA
a módosított támogatási ajánlatot megküldi a beruházónak, ezzel egyidejűleg elektronikus úton a levél másolatának
megküldésével értesíti a Beruházásösztönzési Főosztályt a módosított támogatási ajánlat beruházó részére történő
megküldésének tényéről.
(7) Amennyiben a (4) bekezdés szerinti egyeztetések nem vezetnek eredményre, úgy a HIPA az egyeztetéseket követő
3 munkanapon belül tájékoztatja a beruházót és ezzel egyidejűleg a Beruházásösztönzési Főosztályt a támogatási
folyamat lezárásáról.
16. § (1) A HIPA a támogatási ajánlat elfogadását követően a beruházás helyszínén, amennyiben ezen a helyszínen nem áll
rendelkezésre erre alkalmas helyiség, úgy a beruházó magyarországi székhelyén, telephelyén vagy fióktelepén vagy
a  HIPA székhelyén, a  beruházó jelenlétében lefolytatja az  előzetes helyszíni vizsgálatot, melyről magyar vagy erre
irányuló igény esetén angol nyelvű jegyzőkönyv készül.
(2) Az előzetes helyszíni vizsgálat célja, hogy a beruházásnak a támogatási szerződés előkészítéséhez szükséges részletes
adatai a vizsgálatról készült jegyzőkönyvben rögzítésre, az ezeket alátámasztó dokumentumok pedig teljeskörűen
és hiánytalanul átadásra kerüljenek.
(3) A HIPA a támogatási ajánlat elfogadását követően, továbbá a jegyzőkönyv előkészítéséhez szükséges és tartalmilag
mindenben megfelelő, egyéb dokumentumok rendelkezésre állását követően – kutatás-fejlesztési jogcímen igényelt
támogatás esetén a K+F minősítés másolatát is ideértve – legkésőbb 10 munkanapon belül előkészíti, és elektronikus
levélben megküldi a  beruházó részére az  (1)  bekezdés szerinti jegyzőkönyv tervezetét. A  beruházó a  helyszíni
jegyzőkönyv tervezetét szükség esetén további adatokkal egészíti ki, majd a  tervezetre vonatkozó visszajelzését
követően a  HIPA – szükség esetén akár több körben – egyeztet a  jegyzőkönyv véglegesítése és a  jegyzőkönyv
felvételére vonatkozó időpont meghatározása érdekében a beruházóval.
(4) A  teljeskörűen kitöltött jegyzőkönyvet és valamennyi szükséges mellékletet a  beruházó képviselője vagy
meghatalmazottja minden lapján kézjegyével ellátja, valamint utolsó oldalán cégszerűen vagy meghatalmazás
alapján aláírja. A jegyzőkönyvet a HIPA jelen levő munkatársai szintén minden oldalon kézjegyükkel ellátják, az utolsó
oldalon pedig beosztásuk megjelölése mellett aláírják.
(5) A jegyzőkönyv tartalmazza legalább
a) a beruházó adatait (székhely, cégjegyzékszám, adószám, képviselők neve);
b) a támogatott beruházás rövid szöveges ismertetését;
c) a kutatás-fejlesztési jogcímen igényelt támogatások kivételével a támogatott beruházás pénzügyi hátterének
bemutatását, mellékletként a rendelkezésre álló saját forrást igazoló dokumentum(ok) másolatát;
d) a támogatott beruházás helyszínét, mellékletként a helyszínül szolgáló ingatlanra vonatkozó hiteles tulajdoni
lap eredeti példányát, valamint bérelt ingatlan esetén a bérleti szerződés kivonatát (mely tartalmazza legalább
a felek nevét, a jogviszony tárgyát és a jogviszony időtartamát);
e) a  támogatott beruházás megvalósításának igazolt kezdetét és tervezett végét, mellékletként a  beruházás
kezdetét igazoló dokumentum másolatát (pl. első visszavonhatatlan kötelezettségvállalás);
f ) a  támogatott beruházás elszámolható költségeinek összegét, ezen összeg éves ütemezését a  beruházási
időszak alatt;
g) az elfogadott támogatási összeget;
h) a  kutatás-fejlesztési jogcímen igényelt támogatások kivételével a  beruházó megelőző 3 évben megkezdett
és  állami támogatásban részesült – egybeszámítási szabállyal érintett – beruházásaira vonatkozó adatokat
(beruházás megnevezése, elszámolt költségeinek összege, támogatási összeg és annak forrása);
i) a szerződés várható biztosítékaira vonatkozó információt;
j) a jogszabályok által megkövetelt nyilatkozatokat (rendezett munkaügyi kapcsolatok, fennálló köztartozások,
felszámolási, végelszámolási, kényszertörlési vagy csődeljárás fennállta stb.);
k) a  kutatás-fejlesztési jogcímen igényelt támogatások kivételével nyilatkozatot a  fejlesztési adókedvezmény
igénybevételéről, mellékletként a fejlesztési adókedvezmény igénylésére vonatkozó dokumentum másolatát,
amennyiben a  beruházó igénybe kívánja venni az  adókedvezményt, és a  dokumentum a  vizsgálat
lefolytatásakor rendelkezésre áll;
l) a meghatalmazott tanácsadó cég vagy ügyvéd, ügyvédi iroda esetén a teljes bizonyító erejű magánokiratba
vagy közokiratba foglalt meghatalmazás eredeti példányát mint mellékletet;
m) a kutatás-fejlesztési jogcímen igényelt támogatás esetén a Korm. rendelet 3. § 39. pontjában meghatározott
kutatás-fejlesztési projektre vonatkozó, K+F minősítés másolatát.
(6) Amennyiben a  jegyzőkönyv felvételekor nem áll rendelkezésre az  (5)  bekezdésben meghatározott valamennyi
információ vagy dokumentum, akkor a  HIPA határidő tűzésével felszólítja a  beruházót a  hiányzó dokumentumok
pótlására.
(7) Amennyiben a jegyzőkönyv felvételekor merül fel, hogy a beruházó a beruházást a feltételes ajánlatban feltüntetett
paramétereknél kedvezőtlenebb, a  támogatás költségvetési megtérülését negatívan befolyásoló paraméterekkel
kívánja megvalósítani, a HIPA a jegyzőkönyv felvételét követő mandátumülésen előterjeszti a vonatkozó javaslatát
a Beruházásösztönzési Főosztálynak, feltéve, hogy a beruházás az új paraméterek alapján is támogathatónak minősül.
(8) A  HIPA a  módosított támogatási mértékről tájékoztatja a  beruházót, ezzel egyidejűleg elektronikus úton a  levél
másolatának megküldésével értesíti a  Beruházásösztönzési Főosztályt a  módosított támogatási ajánlat beruházó
részére történő megküldésének tényéről. Az  új támogatási ajánlat kiadása és elfogadása ellenére a  támogatási
szerződés előkészítése folytatódhat, azonban az  új ajánlat elfogadásáig az  előkészített támogatási szerződés nem
látható el a beruházó képviselőjének és a HIPA arra jogosult munkatársának kézjegyével.
(9) A  jegyzőkönyv felvételét vagy a  hiánypótlás teljesítését követő legkésőbb 5 munkanapon belül a  HIPA feltölti
a támogatásiszerződés-mintát az előzetes helyszíni vizsgálatról készített jegyzőkönyvben szereplő adatokkal, és az így
előkészített szerződéstervezetet megküldi a beruházó részére véleményezésre.
(10) A  támogatási szerződés magyar vagy a  beruházó kérésére angol vagy együttesen angol és magyar nyelven is
előkészítésre, majd aláírásra kerülhet azzal, hogy a  két változat esetén a  magyar nyelvű változat az  irányadó,
amennyiben a  támogatási szerződésben részes felek a  támogatási szerződésben eltérően nem rendelkeznek.
A fordítás előkészítéséért a HIPA felelős.
(11) A támogatási szerződés beruházóval történő egyeztetéséért és a támogatási szerződés tervezetének véglegesítéséért
a HIPA felelős. Amennyiben a HIPA saját hatáskörben a támogatási szerződés egyeztetése során valamely kérdésben
nem hoz döntést, vagy valamely kérdés a  támogató döntését igényli – így különösen, de nem kizárólagosan
a  támogatási szerződés szankció- vagy biztosítéki rendszerét érintő kérdések esetén –, úgy a  HIPA a  kérdést
mandátumdöntésre előterjeszti.
17. § (1) A HIPA-nak a támogatási szerződés véglegesítése előtt meg kell győződnie az alábbiakról:
a) szakmai ellenjegyzői szerepkörében arról, hogy a beruházó által rendelkezésre bocsátott üzleti terv kellően
részletes és megalapozott, és a támogatási szerződés a hatályos támogatási szabályoknak megfelelően került
kialakításra, valamint közvetlenül beszerzi a TVI jóváhagyását a támogatási szerződésre;
b) jogi ellenjegyzői szerepkörében arról, hogy a  támogatási szerződés és annak mellékletei hiánytalanok,
és  az  irányadó jogszabályokban foglalt formai és tartalmi követelményeknek megfelelnek, valamint
a szerződésben szereplő biztosítékok jogi szempontból megfelelőek;
c) pénzügyi ellenjegyzői szerepkörében arról, hogy a  támogatási szerződésben a  BC terhére történő
kötelezettségvállalás megfelel az Ávr. 53/A. § (2) bekezdésében foglaltaknak.
(2) A HIPA a támogatási szerződés véglegesítését követő legkésőbb 15 munkanapon belül a szerződés tervezetét aláírásra
előkészíti. A  szerződés aláírásra előkészítésének keretében a  beruházóval egyeztetett időpontban a  tervezetet
a szakmai ellenjegyző a beruházó képviselőjével közösen minden oldalon kézjegyével ellátja a támogatási szerződés
véglegesítéseként (parafálás), valamint a beruházó képviselője az ekként véglegesített tartalmú támogatási szerződést
cégszerűen vagy meghatalmazás alapján aláírja. A  szakmai ellenjegyző általi parafálás a  támogatási szerződés
végleges tervezete szakmai ellenjegyzésének tekintendő.
(3) A HIPA a beruházó támogatási szerződés tervezetére vonatkozó észrevételeinek kézhezvételét követő 5 munkanapon
belül előkészíti a kormány -előterjesztés tervezetét, és megküldi a Beruházásösztönzési Főosztály részére, amennyiben
a  beruházó észrevételeinek kapcsán mandátumdöntés meghozatala nem szükséges. A  kormány-előterjesztés
tartalmazza a beruházás lényeges paramétereit, különös tekintettel a szerződés részleteire, a beruházás és a közvetlen
állami támogatás ütemezésére, valamint – a  kutatás-fejlesztési jogcímen igényelt támogatás kivételével –
államháztartási hatására.
(4) A Beruházásösztönzési Főosztály a kormány-előterjesztés jóváhagyott tervezetét megküldi a minisztérium érintett
szervezeti egységeinek.
(5) A  Beruházásösztönzési Főosztály gondoskodik arról, hogy a  kormány-előterjesztést a  Kormány soron következő,
indokolt esetben az azt követő ülésén napirendre tűzze.
(6) A Beruházásösztönzési Főosztály a Kormány támogatás nyújtására vonatkozó határozatának megismerését követő
2  munkanapon belül tájékoztatja a  HIPA-t határozat meghozatalának tényéről és annak időpontjáról, valamint
elektronikus úton megküldi a vonatkozó kormányhatározatot a HIPA Támogatási Főosztálya részére, és felkéri arra,
hogy gondoskodjon a (2) bekezdés szerint parafált és a beruházó által aláírt támogatási szerződés jogi és pénzügyi
ellenjegyzéséről. A  támogatási szerződés jogi és pénzügyi ellenjegyzésére, valamint támogató általi aláírására
kizárólag a vonatkozó kormányhatározat rendelkezésre állása esetén és az abban foglaltak alapján kerülhet sor, amely
előírást a támogatási szerződésben rögzíteni szükséges.
(7) A HIPA a kormányhatározatnak a (6) bekezdés szerinti megküldését követő legkésőbb 3 munkanapon belül személyes
kézbesítés útján megküldi a támogatási szerződés parafált és a beruházó által aláírt, valamint a HIPA erre felhatalmazott
munkatársai által jogi és pénzügyi ellenjegyzéssel ellátott példányait a Beruházásösztönzési Főosztály részére, mely
5 munkanapon belül gondoskodik azoknak a támogató általi aláírásáról. A támogatási szerződés – ha a szerződés
ettől eltérően nem rendelkezik – magyar és esetleges angol nyelvű példányaiból néggyel több példány kerül aláírásra
annál, mint a – támogatási szerződésben részes – szerződő felek száma.
(8) A Beruházásösztönzési Főosztály a támogatási szerződés támogató általi aláírását követő legkésőbb 3 munkanapon
belül személyes kézbesítés útján megküldi a HIPA-nak az aláírt támogatási szerződés azon eredeti példányait, amelyek
nem a támogatót illetik meg. A támogatási szerződés támogatót megillető három eredeti példányából egy eredeti
példányt a  Beruházásösztönzési Főosztály őriz, és a  támogatót megillető további két eredeti példányt továbbítja
a minisztérium Költségvetési Főosztálya és Jogi Főosztálya részére.
(9) A  HIPA a  támogatási szerződés minden fél által aláírt és a  beruházót megillető példányát a  kézhezvételt követő
legkésőbb 3 munkanapon belül postai úton vagy személyes kézbesítés útján továbbítja a  beruházó részére,
a fennmaradó példányokat pedig megőrzi.
(10) Amennyiben a  Kormány a  támogatás nyújtására vonatkozó állásfoglalásában nem hagyja jóvá a  támogatást, úgy
a Beruházásösztönzési Főosztály a Kormány állásfoglalásának megismerését követő legkésőbb 2 munkanapon belül
tájékoztatja a HIPA-t arról, hogy a támogatás nem került jóváhagyásra.
(11) Amennyiben a kormány-előterjesztés kapcsán a Kormány ülését megelőzően az egyeztetési folyamat során észrevétel
merül fel, arról a Beruházásösztönzési Főosztály tájékoztatja a HIPA-t, melyre a HIPA 5 munkanapon belül választervet
készít, és megküldi a Beruházásösztönzési Főosztály részére.
(12) A HIPA a feltételes támogatási ajánlat elfogadását követően a beruházóval és a minisztériummal egyeztet a támogatott
beruházás kommunikációjának kérdéséről.
III. FEJEZET
ELJÁRÁS A TÁMOGATÁSI SZERZŐDÉS MEGKÖTÉSÉT KÖVETŐEN
14. A támogatási szerződés nyilvánosságra hozatala és hatálybalépése
18. § (1) A  támogatási szerződés az  aláírását követően az  információs önrendelkezési jogról és az  információszabadságról
szóló törvény szerint nyilvános.
(2) A támogatási szerződés hatálybalépéséhez szükséges, a támogatási szerződésben meghatározott okiratok hiánytalan
kézhezvételét követően a HIPA a támogatási szerződésben meghatározott határidőn belül egyidejűleg tájékoztatja
a beruházót és a Beruházásösztönzési Főosztályt a támogatási szerződés hatálybalépésének időpontjáról, valamint
arról, hogy megindulhat a támogatás pénzügyi elszámolása.
(3) Amennyiben a (2) bekezdés szerinti hatálybalépéshez készfizető kezességvállalásról szóló megállapodás megkötése
is szükséges, a HIPA megküldi a készfizető kezességvállalásról szóló megállapodás egyeztetett tervezetét, valamint
a szakmai ellenjegyzőnek a tervezet megfelelőségéről szóló tájékoztatását elektronikus úton a Beruházásösztönzési
Főosztály részére.
(4) A  készfizető kezességvállalásról szóló megállapodás aláírása elsődlegesen közokirati formában lehetséges, ennek
érdekében a beruházó köteles a kezes vonatkozásában közokiratba foglalt, megfelelő meghatalmazással rendelkező
képviselő – valamint szükség esetén a közokiratba foglalás alkalmával tolmács, illetve ügyleti tanúk – rendelkezésére
állásáról gondoskodni. Az eljáró közjegyző megbízása a minisztérium feladatkörébe tartozik. A közokiratba foglalás
teljes költsége – ideértve a jogszabályon alapuló díjat és a költségtérítést, valamint a tolmács esetleges díjazását is –
a beruházót terheli, amely kötelezettséget a támogatási szerződésben rögzíteni szükséges. A Beruházásösztönzési
Főosztály a készfizető kezességvállalásról szóló megállapodás felek általi aláírását követően gondoskodik annak egy
eredeti példánya kezes képviselője részére a  helyszínen történő átadásáról, valamint – legkésőbb 3 munkanapon
belül – személyes kézbesítés útján megküldi azok valamennyi további, de legalább kettő eredeti példányát a HIPA
részére. A HIPA ezt és a támogatási szerződésben meghatározott egyéb okiratok hiánytalan kézhezvételét követően
tájékoztatja a beruházót és a Beruházásösztönzési Főosztályt a támogatási szerződés hatálybalépésének időpontjáról,
egyidejűleg pedig postai úton vagy személyes kézbesítés útján átadja a  beruházónak az  aláírt készfizető
kezességvállalásról szóló megállapodás egy eredeti példányát.
(5) Amennyiben a támogatási szerződés (2) bekezdés szerinti hatálybalépéséhez egyéb biztosítéki szerződés vagy okirat
(pl. jelzálogszerződés) aláírása is szükséges, a HIPA elektronikus úton megküldi az egyeztetett szerződéstervezeteket,
valamint a  szakmai ellenjegyző tervezetek megfelelőségéről szóló tájékoztatását a  Beruházásösztönzési Főosztály
részére.
(6) A jelzálogszerződések aláírása csak közokirati formában lehetséges. Az eljáró közjegyző megbízása a minisztérium
feladatkörébe tartozik. A  közokiratba foglalás teljes költsége – ideértve a  jogszabályon alapuló díjat és
a költségtérítést is – a beruházót terheli, amely kötelezettséget a támogatási szerződésben rögzíteni szükséges.
(7) A támogatási szerződés biztosítékához kapcsolódó kezességvállalás esetén a kezesre vonatkozóan egy évnél nem
régebbi keltezésű hitelminősítés és – amennyiben az  rendelkezésre áll – a kezes megelőző három üzleti évére
vonatkozó, auditált éves beszámolójának HIPA részére történő benyújtása szükséges. A  támogatási szerződés
biztosítékához kapcsolódó kezességvállalás kezesre vonatkozó hitelminősítéséhez kapcsolódóan a  European
Securities and Markets Authority által regisztrált és elfogadott hitelminősítő szervezetek, valamint kapcsolt
vállalkozásaik, továbbá a European Association of Credit Rating Agencies, az International Credit Insurance & Surety
Association, a  Federation of Business Information Services, valamint a  Dun & Bradstreet Worldwide Network
szervezetekben teljes jogú tagsággal rendelkező hitelminősítő szervezetek további vizsgálat nélkül elfogadhatóak
azzal azonban, hogy a támogató jogosult a hitelminősítést további vizsgálat tárgyává tenni.
(8) A  támogatási szerződéshez kapcsolódó kezességvállalást alátámasztó hitelminősítést a  beruházó köteles
– a támogatási jogviszony fennállásáig – évente megújítani és az időközben keletkezett auditált éves beszámolójával
együtt a  HIPA részére újra benyújtani. Amennyiben a  kezes hitelminősítése év közben romlik, azt a  beruházó
a tudomásra jutást követően haladéktalanul köteles jelezni a HIPA-n keresztül a támogató felé.
(9) Az elfogadott hitelminősítő szervezetek által kibocsátott, egy évnél nem régebbi keltezésű és legalább 60%-os (BB+)
bonitású hitelbesorolás akkor fogadható el, amennyiben a támogatási összeg 120%-a a kezes elmúlt három üzleti
évének EBITDA (kamatok, adózás és értékcsökkenési leírás előtti eredmény) átlagának legfeljebb öt százaléka; ebben
az  esetben a  kezességvállalás a  támogatási összeg 120%-ának megfelelő összeghatárig további vizsgálat nélkül
elfogadható.
(10) Az elfogadott hitelminősítő szervezetek által kibocsátott, egy évnél nem régebbi keltezésű és legalább 60%-os (BB+)
bonitású hitelbesorolás akkor fogadható el, amennyiben a támogatási összeg 120%-a a kezes elmúlt három üzleti
évének EBITDA (kamatok, adózás és értékcsökkenési leírás előtti eredmény) átlagának nagyobb, mint öt százaléka;
ebben az esetben a kezességvállalás a kezes elmúlt három üzleti évének EBITDA átlaga ötszörösének és a kezes elmúlt
három üzleti évében felmerülő hosszú lejáratú kötelezettségek átlaga különbségének megfelelő összeghatárig
további vizsgálat nélkül elfogadható.
(11) Amennyiben az elfogadott hitelminősítő szervezetek által kibocsátott, egy évnél nem régebbi keltezésű hitelbesorolás
alapján a kezes bonitása nem éri el a legalább 60%-ot (BB+), de a támogatási összeg 120%-a a kezes elmúlt három
üzleti évének EBITDA átlagának legfeljebb öt százaléka, úgy a kezességvállalás a kezes elmúlt három üzleti évének
EBITDA átlaga ötszörösének és a kezes elmúlt három üzleti évében felmerülő hosszú lejáratú kötelezettségek átlaga
különbségének megfelelő összeghatárig további vizsgálat nélkül elfogadható.
(12) A  (9)–(11)  bekezdés szerinti vizsgálatot a  HIPA a  beruházó által a  kezes vonatkozásában benyújtott auditált éves
beszámolók adatai alapján végzi el. Amennyiben a kezes a könyveit devizában vezeti, úgy a HIPA az auditált éves
beszámolókban feltüntetett összegeket az  auditált éves beszámolók szerinti üzleti év utolsó napján érvényes,
a Magyar Nemzeti Bank (a továbbiakban: MNB) által közzétett, hivatalos árfolyam alapulvételével számítja át magyar
forintra.
(13) A  HIPA a  (9)–(11)  bekezdés szerinti vizsgálat eredményét bármikor jogosult felülvizsgálni – különösen, de nem
kizárólagosan abban az  esetben, amennyiben a  kezes hitelminősítése év közben vagy a  korábban benyújtott
hitelminősítéshez képest romlik –, és a kezességvállalás elfogadott összeghatárát egyoldalúan módosítani, szükség
szerint pedig a  beruházót a  kezes vonatkozásában további okiratok vagy pótlólagos biztosíték benyújtására
felszólítani.
(14) A (9)–(11) bekezdés szerint elfogadható hitellimitek magyarázó táblázatát a 3. melléklet tartalmazza.
 (15) A támogatási szerződés biztosítékához kapcsolódó garanciát nyújtó garantőr tekintetében azon garantőrök, amelyek
a pénzügyi közvetítőrendszer felügyeletével kapcsolatos feladatkörében eljáró MNB által kiadott, garancia nyújtására
vonatkozó engedéllyel rendelkeznek és szerepelnek az MNB engedélyezési és intézményfelügyelési nyilvántartásában
– a mindenkor hatályos jogszabályok és a vonatkozó engedély keretei által meghatározott körben és összeghatárig –
további vizsgálat nélkül elfogadhatóak, azzal azonban, hogy a támogató jogosult a hitelminősítést további vizsgálat
tárgyává tenni.
(16) A garancia egy eredeti példányának HIPA részére történő benyújtását követően a HIPA a beruházó által megadott
garantőri kapcsolattartói adatok alapján elektronikus úton megkeresi a garantőrt annak érdekében, hogy a garantőr
részére elektronikus úton megküldött garanciára a  garantőr rávezesse az  alábbi tartalmú záradékot: „Általunk
a  ÉÉÉÉ.HH.NN. napján kiállított, „XXXXXXX”  nyilvántartási számú garancianyilatkozat érvényes, hatályos és az  arra
jogosult személy(ek) írta/írták alá.”, és cégszerű aláírással lássa el.
(17) A  garancia egy darab eredeti példányának átadása alkalmával a  beruházó köteles a  (16)  bekezdésben foglalt
visszaigazolási folyamat elvégzéséhez szükséges, megfelelő garantőri kapcsolattartói adatok megadására.
A  visszaigazolási folyamat részeként köteles a  garantőr a  jelen bekezdésben foglaltak szerint záradékolt és aláírt
garancianyilatkozatot elektronikus úton a HIPA részére visszaküldeni, ezt követően kerülhet sor a garancia HIPA által
történő elfogadására.
(18) Amennyiben a garantőr garancia nyújtására vonatkozó engedélye bármely okból felfüggesztésre vagy visszavonásra
kerül, azt a beruházó a tudomásra jutást követően haladéktalanul köteles jelezni a HIPA-n keresztül a támogató felé.
(19) A  HIPA minden egyéb, a  támogatási szerződés hatálybalépésére vonatkozó kérdést írásban, a  kérdés hátterének
bemutatásával és a  kérdés megválaszolására irányuló szakmai javaslattal együtt terjeszt a  Beruházásösztönzési
Főosztály elé.
(20) A  támogatási szerződés biztosítékára vonatkozó okirat, így különösen a  készfizető kezességvállalásról szóló
megállapodás és a jelzálogszerződés beruházóval történő egyeztetése, a tervezet formai és tartalmi megfelelőségének
ellenőrzése a  HIPA feladatkörébe tartozik. Amennyiben a  támogatási szerződés hatálybalépéséhez a  biztosítékra
vonatkozó okirat aláírása is szükséges, a  HIPA elektronikus úton megküldi a  szerződéstervezetek beruházóval
egyeztetett végleges tervezeteit, valamint a  szakmai ellenjegyzőnek a  végleges tervezet megfelelőségéről szóló
tájékoztatását a Beruházásösztönzési Főosztály részére.
15. A támogatás bejelentése a Magyar Államkincstárnak 19. § A  támogatási szerződés megkötését követő 10 munkanapon belül a  HIPA az  irányadó jogszabályokban foglaltak
szerint adatot szolgáltat a Magyar Államkincstárnak.
16. A támogatás Európai Bizottság felé történő előzetes, illetve utólagos bejelentésével összefüggésben
felmerülő feladatok
20. § (1) Amennyiben a  támogatás nyújtásához az  Európai Bizottság előzetes jóváhagyása szükséges, a  HIPA és
a Beruházásösztönzési Főosztály szükség esetén közreműködnek az előzetes bejelentés előkészítésében és az előzetes
bejelentési eljárás során, valamint – amennyiben az célszerűnek mutatkozik – a TVI, a Beruházásösztönzési Főosztály
és a beruházó részvételével az előzetes bejelentés szakszerű elkészítése érdekében tárgyalásokat szerveznek.
(2) Az  (1)  bekezdés szerinti közreműködés keretében a  HIPA és a  Beruházásösztönzési Főosztály az  Európai Bizottság
esetleges kérdéseinek megválaszolásában a TVI-nek ez irányú igénye esetén segítséget nyújt.
(3) A Beruházásösztönzési Főosztály az Európai Bizottság előzetes bejelentés során hozott határozatának kézhezvételét
követő legkésőbb 3 munkanapon belül megküldi a határozatot a HIPA-nak.
(4) Amennyiben a támogatást az Európai Bizottság részére utólagosan szükséges bejelenteni, a HIPA a TVI-nek ez irányú
igénye esetén az utólagos bejelentés teljesítéséhez segítséget nyújt.
17. A támogatás pénzügyi teljesítése 21. § (1) A  HIPA a  támogatási szerződés aláírását követően a  beruházó ezirányú kérésére tárgyalást folytat a  támogatás
folyósításának adminisztratív feltételeiről, szükség esetén pedig segítséget nyújt a  beruházó által benyújtandó
folyósítási igénybejelentés összeállításához.
(2) A  vissza nem térítendő támogatás folyósítását a  támogatási szerződésben rögzített határidők betartásával,
a támogatott cél műszaki megvalósulási ütemének és pénzügyi teljesítésének megfelelően, a beruházó folyamatosan
kezdeményezi a támogatási szerződésben a támogatás igénybevételére előírt végső időpontig.
(3) A támogatás folyósítása a beruházó által benyújtott számlák alapján utólag, teljesítés- és forrásarányosan történik.
 (4) A  HIPA feladata a  támogatások folyósításához szükséges forrás biztosításának kezdeményezése a  támogatónál
oly  módon, hogy az  előirányzat lenyitása érdekében a  Magyar Államkincstár felé az intézkedés időben
megtörténhessen.
(5) A HIPA a beruházó által benyújtott pénzügyi elszámolásokat ellenőrzi, majd igazolja a támogatási igény jogosságát
a támogatási szerződésben rögzített határidők figyelembevételével.
(6) Az ellenőrzés során tapasztalt hiányosságok esetén a HIPA a beruházót hiánypótlás teljesítésére hívja fel.
(7) Amennyiben a  HIPA a  rendelkezésre álló adatok alapján tárgyév november elején a  tárgyévi támogatásnak
az ütemezéstől eltérő kifizetését feltételezi, úgy megküldi a beruházó részére a támogatási szerződésben rögzített,
a támogatás kifizetése éves ütemezésének egyoldalú módosítására irányuló jognyilatkozatát.
(8) Amennyiben a (7) bekezdés szerint a beruházó kezdeményezi az ütemezést érintő kétoldalú szerződésmódosítást,
úgy arról mandátumülés keretében a támogató dönt.
(9) Az egyoldalú szerződésmódosítás beruházó részére történő kiküldésével egyidejűleg a HIPA elektronikus úton köteles
megküldeni az ütemezés módosítását a Beruházásösztönzési Főosztály részére.
(10) Amennyiben a beruházó a támogatási szerződés módosítására irányuló olyan kérelmet terjeszt elő, amely a támogatási
szerződés kétoldalú módosítását igényli, a  kifizetés a  szerződésmódosításra irányuló kérelem HIPA általi
kézhezvételétől  a  támogatási szerződés kétoldalú módosításának hatálybalépéséig felfüggesztésre kerül, és erről
a HIPA a beruházót elektronikus úton haladéktalanul értesíti.
18. Utóvizsgálat és monitoring 22. § (1) A HIPA a támogatás folyósításának lezárásáról a beruházó által elkészített pénzügyi beszámoló alapján a támogatási
szerződés rendelkezéseinek megfelelően utóvizsgálati jegyzőkönyvet vesz fel a beruházás helyszínén. A jegyzőkönyvet
a  beruházó vagy meghatalmazottja minden lapján kézjegyével ellátja, valamint utolsó oldalán cégszerűen vagy
meghatalmazás alapján aláírja. A jegyzőkönyvet a HIPA jelen levő munkatársai szintén minden oldalon kézjegyükkel
ellátják, az utolsó oldalon pedig beosztásuk megjelölése mellett aláírják.
(2) A  HIPA a  pénzügyi beszámoló mellékleteként csatolt, számszakilag helyes összegeket tartalmazó lemondó
nyilatkozatok másolatait azok kézhezvételét követő 5 munkanapon belül elektronikus úton köteles megküldeni
a  Beruházásösztönzési Főosztály részére. A  Beruházásösztönzési Főosztály 2 munkanapon belül gondoskodik
a Költségvetési Főosztály tájékoztatásáról.
(3) Az utóvizsgálati jegyzőkönyv felvételére a beruházóval egyeztetett időpontban megtartott utóvizsgálat keretében,
a hiánytalan pénzügyi beszámoló kézhezvételét követően kerül sor.
(4) A HIPA az utóvizsgálati jegyzőkönyvet – annak felvételét követő 5 munkanapon belül – elektronikus úton megküldi
a  Beruházásösztönzési Főosztály részére. A  Beruházásösztönzési Főosztály 2 munkanapon belül gondoskodik
a Költségvetési Főosztály tájékoztatásáról.
(5) A HIPA a támogatási szerződésben meghatározottak szerint ellenőrzi a benyújtott monitoring beszámolók alapján
a  támogatási szerződésben szereplő kötelezettségvállalások teljesülését. A  monitoring beszámoló elfogadásáról
a  HIPA a  támogatási szerződésben rögzítettek szerint postai úton visszajelzést küld a  beruházó számára, ezzel
egyidejűleg elektronikusan megküldi tájékoztatásul az értesítést a Beruházásösztönzési Főosztály részére is.
(6) Amennyiben a HIPA akár az utóvizsgálat, illetve a monitoring beszámolók ellenőrzésekor olyan körülményt észlel,
amely alapján feltehető, hogy a beruházó a kötelezettségeit nem a támogatási szerződésnek megfelelően teljesíti,
elektronikusan kezdeményezi a  Beruházásösztönzési Főosztálynál, hogy a  támogató mandátumülés keretében
döntsön a szerződésszegés és jogkövetkezménye felől.
19. A támogatási szerződés módosítása iránti és egyéb kérelmek
23. § (1) A  beruházó támogatási szerződés kétoldalú módosítására irányuló kérelme esetén a  kérelem postai úton történő
kézhezvételét követő legkésőbb 5 munkanapon belül a HIPA megvizsgálja a kérelmet, és szükség esetén a beruházót
hiánypótlás teljesítésére hívja fel.
(2) A beruházó támogatási szerződés kétoldalú módosítására irányuló kérelméről mandátumülés keretében a támogató
dönt. A  szerződésmódosítási javaslatot tartalmazó mandátum-előterjesztést – lehetőség szerint – szövegezési
javaslattal szükséges előterjeszteni.
(3) A  szerződésmódosítás előkészítésére a  16–17.  §-ok rendelkezéseit megfelelően kell alkalmazni azzal, hogy a  HIPA
a mandátumdöntés kézhezvételét követő 5 munkanapon belül készíti elő a szerződésmódosítás tervezetét, valamint
a 17. § szerinti véglegesítés alkalmával gondoskodik a szerződésmódosítás beruházó általi cégszerű aláírásáról is.
(4) A  HIPA a  szerződésmódosítás beruházó által aláírt példányainak kézhezvételét követő legkésőbb 3 munkanapon
belül gondoskodik azok jogi és pénzügyi ellenjegyzéséről és postai vagy személyes kézbesítés útján megküldi azokat
a Beruházásösztönzési Főosztály részére, mely gondoskodik azoknak a támogató általi aláírásáról.
(5) A Beruházásösztönzési Főosztály a szerződésmódosítás támogató általi aláírását követő legkésőbb 3 munkanapon
belül postai vagy személyes kézbesítés útján megküldi a  HIPA-nak az  aláírt szerződésmódosítás azon eredeti
példányait, amelyek nem a  támogatót illetik meg. A  szerződésmódosítás támogatót megillető példányát
a Beruházásösztönzési Főosztály őrzi meg.
(6) A  HIPA a  szerződésmódosítás minden fél által aláírt és a  beruházót megillető példányát a  kézhezvételét követő
legkésőbb 3 munkanapon belül postai vagy személyes kézbesítés útján továbbítja, illetve átadja a beruházó részére,
a fennmaradó példányokat pedig megőrzi.
(7) A kétoldalú szerződésmódosítás hatálybalépésére és nyilvánosságra hozatalára a 18. § megfelelően alkalmazandó.
 (8) Amennyiben a beruházó bármely, a Korm. rendelet szerinti vagy a szerződésmódosítás kezdeményezésére irányuló
kérelmen kívüli kérelmet nyújt be a HIPA részére, úgy a kérelem felől – a (9) bekezdés kivételével – mandátumülés
keretében a támogató dönt.
(9) Amennyiben a támogatási szerződés akként rendelkezik, hogy a beruházó által benyújtandó valamely kérelem felől
nem szükséges mandátumdöntés meghozatala, úgy a  HIPA a  kérelem elbírálásáról postai úton tájékoztatja
a beruházót, valamint egyidejűleg elektronikus úton értesíti a Beruházásösztönzési Főosztályt a tájékoztatás beruházó
részére történő megküldésének tényéről.
(10) A  HIPA minden, a  jelen eljárásrendben külön nem rögzített kérelmet írásban, részletes szakmai javaslattal terjeszt
a támogató elé a Beruházásösztönzési Főosztályon keresztül.
(11) Amennyiben a  támogatási szerződés rendelkezései szerint a  beruházó egyoldalúan módosíthatja a  támogatási
szerződés meghatározott részét, úgy a beruházó egyoldalú módosításának postai úton történő kézhezvételét követő
legkésőbb 10 munkanapon belül a HIPA elektronikus úton továbbítja a szerződésmódosítás elektronikus másolatát
a  Beruházásösztönzési Főosztály részére. Az  egyoldalú szerződésmódosítás nyilvánosságra hozatalára a  18.  §
megfelelően irányadó azzal, hogy a 18. § (1) bekezdése szerinti határidő az egyoldalú szerződésmódosítás postai úton
való kézhezvételét követően kezdődik. A Beruházásösztönzési Főosztály a módosítás tartalma alapján szükség szerint
tájékoztatja a Költségvetési Főosztályt a módosításról.
20. Biztosítékcserére vonatkozó kérelmek kezelése 24. § (1) A beruházó a biztosítékcsere iránti kérelmet a Korm. rendeletnek megfelelő új biztosíték megjelölésével és a cserére
vonatkozó részletes indokolással ellátva, írásban nyújthatja be a  HIPA-hoz. A  biztosítékcseréről a  HIPA szakmai
javaslatának figyelembevételével mandátumülés keretében a támogató dönt.
(2) A  biztosítékcsere vonatkozásában a  támogató jogosult arra, hogy az  eredeti biztosítékról alakszerű, írásbeli
nyilatkozatával lemondjon; illetve a  HIPA kötelezettsége az  eredeti biztosítékról történő lemondáshoz szükséges
okiratok tervezeteinek előkészítése, véglegesítése és azok megküldése a  Beruházásösztönzési Főosztály részére,
valamint az  eredeti biztosítékra vonatkozó okirat és a  Beruházásösztönzési Főosztály által a  HIPA rendelkezésére
bocsátott – támogató által aláírt – lemondó nyilatkozat beruházó részére történő átadása.
(3) A  zálogjog törlésére irányuló zálogjogosulti nyilatkozat tervezetét, valamint a  szakmai ellenjegyzőnek a  végleges
tervezet megfelelőségéről szóló tájékoztatását a HIPA elektronikus úton megküldi a Beruházásösztönzési Főosztály
részére, mely ezt követően gondoskodik a  zálogjog törlésére irányuló zálogjogosulti nyilatkozat támogató általi
–  kellő példányszámban történő – aláírásáról, valamint annak az  ügyvédi tevékenységről szóló 2017. évi
LXXVIII.  törvény  szerinti, kamarai jogtanácsos általi okirati ellenjegyzéséről, és az  aláírást, illetve ellenjegyzést
követően legkésőbb 3 munkanapon belül megküldi azok valamennyi eredeti példányát a HIPA részére. A HIPA ezt
követően tájékoztatja a beruházót, és postai úton megküldi vagy személyes kézbesítés útján átadja a beruházónak
a támogató által aláírt zálogjog törlésére irányuló zálogjogosulti nyilatkozat saját példányait.
(4) A garanciáról és a készfizető kezességvállalásról lemondó nyilatkozat tervezetét, valamint a szakmai ellenjegyzőnek
a végleges tervezet megfelelőségéről szóló tájékoztatását a HIPA elektronikus úton megküldi a Beruházásösztönzési
Főosztály részére, mely ezt követően gondoskodik annak támogató általi – kellő példányszámban történő – aláírásáról,
és az  aláírást követően legkésőbb 3 munkanapon belül megküldi azok valamennyi, de legalább kettő eredeti
példányát a  HIPA részére. A  HIPA ezt követően tájékoztatja a  beruházót, és postai úton megküldi vagy személyes
kézbesítés útján átadja a beruházónak az eredeti biztosítékot magában foglaló okirat eredeti példányát és a támogató
által aláírt lemondó nyilatkozat egy példányát.
(5) A (3) és (4) bekezdés szerinti bármely okirat beruházó részére történő megküldésére, illetve átadására legkorábban
a Korm. rendeletnek, a támogatási szerződésnek, valamint az esetleges vonatkozó mandátumdöntésnek megfelelő,
érvényes és hatályos új biztosíték HIPA által történt érkeztetésével vagy átvételével és szükség szerinti visszaigazolásával
egyidejűleg kerülhet sor.
21. Támogatás-visszafizetés és kötbér, a támogatási szerződéstől való elállás, a követeléskezelés
25. § (1) Amennyiben a  HIPA a  támogatási szerződés hatálya alatt észleli, hogy a  beruházó megszegte a  támogatási
szerződésben rögzített valamely kötelezettségét és emiatt a támogatási szerződés alapján támogatás-visszafizetési
vagy kötbérfizetési kötelezettsége keletkezik, erről a  tudomásszerzést követő legkésőbb 15 munkanapon belül
mandátum-előterjesztést készít, amelyet megküld a  Beruházásösztönzési Főosztály részére. A  mandátumülésen
hozott visszafizetési döntés alapján a HIPA postai úton felszólítja a beruházót a támogatás és kamatai megfizetésére
határidő kitűzése mellett, és egyidejűleg a felszólító levél másolatát a HIPA megküldi a Beruházásösztönzési Főosztály
részére.
(2) Amennyiben az  (1)  bekezdés szerinti szerződésszegés olyan súlyos szerződésszegésnek minősül, amely alapján
a  támogatási szerződéstől való elállásnak lehet helye, az  elállásról vagy a  szerződésben foglalt egyéb
jogkövetkezmények alkalmazásáról a támogató mandátumülés keretében dönt.
(3) Amennyiben a támogató úgy dönt, hogy a szerződésszegés alapján a szerződéstől eláll, a HIPA a mandátumdöntés
kézhezvételét követő legkésőbb 5 munkanapon belül előkészíti és továbbítja a Beruházásösztönzési Főosztálynak
az elállást, valamint a már folyósított támogatás visszafizetésére vonatkozó felszólítást és a fizetési határidőt tartalmazó
egyoldalú jognyilatkozat tervezetét, valamint a  szakmai ellenjegyző végleges tervezet megfelelőségéről szóló
tájékoztatását. A Beruházásösztönzési Főosztály gondoskodik a jognyilatkozat támogató általi aláírásáról.
(4) Az aláírt jognyilatkozatot a Beruházásösztönzési Főosztály postai úton megküldi a beruházónak, ezzel egyidejűleg
pedig elektronikus másolatként a HIPA-nak.
(5) Amennyiben a  (2) bekezdés alapján a támogató úgy dönt, hogy a beruházó szerződésszegése miatt a  támogatási
szerződésben szereplő egyéb jogkövetkezményeket alkalmazza, úgy a  HIPA tájékoztatja a  beruházót a  támogató
döntéséről, és szükség esetén felszólítja a  támogatási szerződésben meghatározott módon számított összeg
visszafizetésére a támogatási szerződésben meghatározott határidő kitűzése mellett, ezzel egyidejűleg elektronikus
másolatban megküldi tájékoztatásul az értesítést a Beruházásösztönzési Főosztály részére is.
(6) Amennyiben a  beruházó a  számára megküldött felszólítás ellenére nem fizeti meg határidőben a  felszólításban
meghatározott összeget, és nem kéri a határidő méltányosságból történő meghosszabbítását, úgy a HIPA erről és
a rendelkezésre álló biztosítékok köréről a fizetési határidő lejártát követő legkésőbb 3 munkanapon belül tájékoztatja
a  Beruházásösztönzési Főosztályt. A  fizetési kötelezettség határideje elmulasztásának megállapítása érdekében
a  HIPA a  határidő lejártát követő 3 munkanapon belül erre vonatkozó információt kér a  Beruházásösztönzési
Főosztálytól, mely ezen megkeresésre 3 munkanapon belül válaszol.
(7) A  Beruházásösztönzési Főosztály a  (6)  bekezdés szerinti tájékoztatást követő legkésőbb 2 munkanapon belül
a támogatási szerződés biztosítékainak érvényesítéséről mandátumülést kezdeményez.
(8) A támogató a követelését a rendelkezésre álló biztosítékok közül elsősorban a benyújtott felhatalmazó levélen alapuló
beszedési megbízás, másodsorban a rendelkezésre álló egyéb biztosíték útján érvényesíti.
(9) Amennyiben a  beruházó megszüntetésére irányuló bármilyen eljárás – így különösen felszámolási eljárás,
kényszertörlési eljárás vagy végelszámolási eljárás – indul, úgy a  HIPA feladata az  eljáráshoz kapcsolódó szakmai
anyagok jogi és pénzügyi szempontú véleményezése, illetve a  szükséges jognyilatkozatok, dokumentumok,
megállapodások előkészítésében történő közreműködés.
22. A támogatási szerződés lezárása 26. § (1) A  HIPA a  támogatási szerződésben vállalt kötelezettségek teljesítését a  beruházó által elkészített és postai úton
megküldött záróbeszámoló alapján, a  támogatási szerződésben meghatározott határidőben lefolytatott helyszíni
záróellenőrzés keretében megvizsgálja, és megállapításait zárójegyzőkönyvben rögzíti. A jegyzőkönyvet a beruházó
vagy meghatalmazottja minden lapján kézjegyével ellátja, valamint utolsó oldalán cégszerűen aláírja. A jegyzőkönyvet
a  HIPA jelen levő munkatársai szintén minden oldalon kézjegyükkel ellátják, az  utolsó oldalon pedig beosztásuk
megjelölése mellett aláírják.
(2) Ha a  HIPA az  (1)  bekezdés szerinti vizsgálat alkalmával a  szerződéses kötelezettségek maradéktalan teljesülését
állapítja meg, a  zárójegyzőkönyvet jóváhagyás céljából a  helyszíni záróvizsgálat lefolytatását követő legkésőbb
5  munkanapon belül elektronikus másolatban megküldi a  Beruházásösztönzési Főosztálynak. A  zárójegyzőkönyv
megküldésével együtt megküldi a HIPA a támogatási szerződés kölcsönös teljesülés mellett történő megszűnéséről
szóló tájékoztatást tartalmazó levél (a továbbiakban: lezáró levél) végleges tervezetét is a  Beruházásösztönzési
Főosztálynak.
(3) Amennyiben a  Beruházásösztönzési Főosztály a  zárójegyzőkönyvet elfogadja, és a  HIPA tájékoztatása alapján
a beruházóval szemben nincs folyamatban követeléskezelési eljárás, a Beruházásösztönzési Főosztály gondoskodik
a lezáró levél támogató általi aláírásáról és postai úton történő megküldéséről a beruházó részére. A Beruházásösztönzési
Főosztály a lezáró levél elektronikus másolatát a beruházónak való megküldéssel egyidejűleg megküldi a HIPA részére.
A lezáró levél addig nem küldhető meg a beruházó részére, amíg a támogatási szerződésből fakadóan tartozása áll
fenn a támogató felé, illetve vele szemben követeléskezelést folytat a támogató nevében eljáró HIPA.
(4) A  Beruházásösztönzési Főosztály tájékoztatása alapján a  HIPA a  lezáró levél beruházó általi kézhezvételét követő
legkésőbb 5 munkanapon belül tájékoztatja a Magyar Államkincstárt a támogatási szerződés megszűnéséről, illetve
lezárásáról.
(5) A zárójegyzőkönyvnek a támogató által történő jóváhagyásával a szerződés megszűnik.
 (6) Ha a HIPA a helyszíni záró ellenőrzés keretében a szerződéses kötelezettségek teljesítésében elmaradást állapít meg,
úgy a 21. alcímben foglaltaknak megfelelően jár el.
IV. FEJEZET
ELŐIRÁNYZAT-FELHASZNÁLÁSI SZABÁLYOK 23. Meghatalmazások kezelése 27. § (1) A  teljesítésigazolási, érvényesítési és utalványozási, valamint szakmai és jogi ellenjegyzési feladatokat ellátó
munkatársakat a HIPA elnöke jelöli ki az 1. melléklet szerinti nyomtatvány kitöltésével, míg a pénzügyi ellenjegyzőre
a 3. § d) pontjában foglaltak irányadóak.
(2) A meghatalmazásokat 4 eredeti példányban kell elkészíteni, amelyből a HIPA elnöke által történő aláírást követően
egy példány a  Költségvetési Főosztályt, egy példány a  Beruházásösztönzési Főosztályt, egy példány a Támogatási
Főosztályt, a negyedik példány pedig a HIPA Gazdasági Főosztályát (a továbbiakban: Gazdasági Főosztály) illeti meg.
(3) Személyi, illetve munkaköri változás esetén új meghatalmazás kitöltésével és jóváhagyatásával kell gondoskodni
a jogosultság biztosításáról.
(4) Az  aláírásmintákat tartalmazó dokumentumok lebonyolító szervi megőrzéséről a  HIPA iratkezelési szabályzatában
foglaltak figyelembevételével szükséges gondoskodni.
24. Tervezés 28. § A BC adott évi összegét a HIPA előrejelzése alapján a vonatkozó szabályok és az államháztartásért felelős minisztérium
iránymutatása alapján a  minisztérium tervezi meg. Ennek keretében a  BC tárgyévi előirányzatáról szóló javaslatot
a miniszter hagyja jóvá.
25. Teljesítésigazolás 29. § (1) Teljesítésigazolásra a  megítélt támogatások esetében a  HIPA erre a  feladatra kijelölt munkatársai jogosultak.
Az igazoláshoz két teljesítésigazoló (előkészítő és ellenőrző) együttes jóváhagyása szükséges.
(2) A teljesítésigazolás a 2. melléklet szerinti nyomtatvány aláírásával történik.
 (3) A  teljesítés igazolása során ellenőrizhető okmányok alapján ellenőrizni és igazolni kell a  kiadások teljesítésének
jogosságát, összegszerűségét.
 (4) A teljesítésigazolás során a mindenkor hatályos támogatási szerződésben meghatározott dokumentumok kerülnek
ellenőrzésre. 26. Érvényesítés 30. § (1) Az érvényesítőnek ellenőriznie kell az összegszerűséget, a fedezet meglétét és azt, hogy a megelőző ügymenetben
az  államháztartásról szóló 2011. évi CXCV. törvény, az  Ávr. és az  államháztartás számviteléről szóló 4/2013. (I. 11.)
Korm. rendelet előírásait, továbbá a belső szabályzatokban foglaltakat megtartották-e.
(2) A teljesítésigazolás alapján az érvényesítőnek ellenőriznie kell
a) a teljesítést igazoló munkatárs aláírásának az aláírásmintával való egyezőségét,
b) az összegszerűséget a teljesítésigazolás melléklete alapján,
c) a fedezet meglétét a minisztérium által minden hónap 10. napjáig megküldött PM05, valamint a támogatási
szerződésből ki nem fizetett támogatás alapján.
 (3) Az  érvényesítésre kizárólag a  teljesítésigazolás megtörténtét követően kerülhet sor. Az  érvényesítési feladatokat
ellátó személynek az  Ávr.-ben meghatározott végzettséggel kell rendelkeznie. Az  érvényesítés során feltárt hibák
jelzésére a határidő az adott hónap 10. napja, a javításra 2 munkanap áll a Támogatási Főosztály rendelkezésére.
27. Likviditás tervezése 31. § (1) Minden hónap 5. napjáig megtörtént teljesítésigazolások alapján a Támogatási Főosztály elkészíti az  aktuális havi
prognózistáblát, és továbbítja azt a Gazdasági Főosztály részére. A Gazdasági Főosztály továbbítja a prognózistáblát
a  Költségvetési Főosztálynak a  tárgyhónap 9. napjáig. Az  igényelt forrás biztosításáról a  Költségvetési Főosztály
intézkedni köteles. A pénzügyi fedezet lebonyolítási számlára történő utalásáról haladéktalanul köteles a Gazdasági
Főosztályt tájékoztatni.
(2) A Támogatási Főosztály és Gazdasági Főosztály negyedévente egyeztet egymással a várható kifizetések ütemezéséről,
valamint annak forrásigényéről.
(3) Amennyiben a kifizetések fedezetének biztosításához az előirányzat felülről nyitása szükséges, a HIPA haladéktalanul
előkészíti a vonatkozó kormány-előterjesztés tervezetét és megküldi a Beruházásösztönzési Főosztály részére, amely
haladéktalanul gondoskodik annak a Költségvetési Főosztály részére történő továbbításáról a szükséges többletforrás
biztosítása érdekében.
(4) A kormány-előterjesztés összeállításához a HIPA a szükséges adatokat biztosítja.
28. Utalványozás 32. § (1) Kifizetést csak utalványozást, azaz a BC terhére történő kiadás teljesítésének elrendelését követően lehet teljesíteni.
 (2) Utalványozni csak szabályszerűen érvényesített okiratot szabad.
29. Átutalás és számviteli elszámolás 33. § (1) A  HIPA Forrás SQL rendszeréből kinyomtatott kiadási utalványrendelet alapján – elektronikus átutalási
rendszerben – a  Gazdasági Főosztály gondoskodik az  átutalási megbízás Magyar Államkincstárhoz történő
továbbításáról.
(2) Az  átutalási megbízás teljesítését megelőzően a  mindenkor hatályos előírások szerint kerülnek bejelentésre
a kifizetések, megjelölve az átutalás napját és az átutalandó összeget.
(3) A támogatások folyósítása során a minisztérium köztartozás-vizsgálattal és köztartozások visszatartásával kapcsolatos
feladatait a Magyar Államkincstár látja el.
(4) A HIPA gondoskodik a támogatási szerződések Országos Támogatás-ellenőrző Rendszerbe történő bejelentéséről.
 (5) A  HIPA a  minisztérium részére éves szakmai és pénzügyi beszámolót küld a  hatályos lebonyolító szervi
megállapodásban meghatározott határidők szerint. Az elszámoláshoz csatolni szükséges az adott időszak főkönyvi
kivonatát, a  Forrás SQL rendszerből előállított kötelezettségvállalás analitikus kimutatást, valamint a  BC
kötelezettségvállalás nyilvántartást.
30. A támogatásokhoz kapcsolódó kötelezettségvállalások, kötelezettségek pénzügyi analitikus
nyilvántartásának rendje
34. § (1) A BC státusz tartalmazza a megkötött támogatási szerződések, valamint az elfogadott és kiadott támogatási ajánlatok
éves ütemezését, valamint a  támogatási programkeret helyzetét. A  nyilvántartást a  Támogatási Főosztály vezeti,
amelyhez szükséges az előirányzat aktuális állapotát bemutató PM05 adatlap, amelyet a minisztérium minden hónap
10. napjáig a HIPA rendelkezésére bocsát.
(2) A  kötelezettségvállalások nyilvántartásának alapja a  megkötött támogatási szerződések alapján a  Forrás SQL
rendszerben – a HIPA erre a célra elkülönített adatbázisában – rögzített egyedi nyilvántartási számmal rendelkező
kötelezettségvállalások analitikus kimutatása.
(3) A támogatási szerződéseket érintő módosításokat a Gazdasági Főosztály a Forrás SQL rendszer Kötelezettségvállalási
moduljába átvezeti.
(4) Az  aláírt támogatási szerződéseket és módosításaikat, valamint azok hatályba helyezéséről szóló értesítő levelek
másolatát a Támogatási Főosztály a kézhezvételtől számítva 2 munkanapon belül átadja nyilvántartásba vétel céljából
a Gazdasági Főosztály részére.
(5) A  hatályos támogatási szerződések esetében a  beruházók a  támogatás kifizetésének igénylése során megküldik
a  Támogatási Főosztály részére a  rendelkező levelet. Az  iktatószámmal és a beérkezés dátumát tartalmazó
érkeztetőbélyegzővel ellátott támogatás igénybevétel lehívással kezdődik a szakmai, majd a pénzügyi teljesítésigazolás
folyamata.
(6) A teljesítésigazolással ellátott igény a Gazdasági Főosztályra kerül, ahol megtörténik a Forrás SQL rendszer elkülönített
adatbázisának Pénzügy moduljában a  kiadási utalványrendelet elkészítése, annak érvényesítése és utalványozása
az utasításban meghatározottak szerint.
V. FEJEZET
ZÁRÓ ÉS ÁTMENETI RENDELKEZÉSEK 35. § (1) Ez az utasítás a közzétételét követő napon lép hatályba.
 (2) Az  utasítás rendelkezéseit – jogszabály eltérő rendelkezése hiányában – a  hatálybalépését követően benyújtott
támogatási kérelemmel indult eljárásokban, valamint az utasítás hatálybalépését megelőzően benyújtott támogatási
kérelemmel indult eljárásoknak a  támogatási szerződés hatálybalépésének időpontját követően esedékes eljárási
cselekményei tekintetében kell alkalmazni.
36. § Hatályát veszti a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet alapján
nyújtható támogatások esetén alkalmazandó eljárásrendről szóló 9/2016. (IV. 29.) KKM utasítás.
Szijjártó Péter s. k.,
 külgazdasági és külügyminiszter


type: legislation

jurisdiction: Hungary

text:
1530/2018. (X. 24.) Korm. határozata egyes állami erdészeti társaságok támogatási kérelmének a VP4-15.2.1.2-17 azonosító számú, „Erdészeti genetikai erőforrások fejlesztése”, valamint a VP5-8.4.1-16 azonosító számú, „Az erdőgazdálkodási potenciálban okozott erdőkárok helyreállítása” című, gazdaságfejlesztést célzó projektek megvalósítására irányuló felhívásra történő benyújtásához való hozzájárulásról.
A Kormány a  2014–2020 programozási időszakban az  egyes európai uniós alapokból származó támogatások felhasználásának
rendjéről szóló 272/2014. (XI. 5.) Korm. rendelet 46. § (1b) bekezdése alapján hozzájárul, hogy
 1. a VP4-15.2.1.2-17 azonosító jelű, „Erdészeti genetikai erőforrások fejlesztése” című, gazdaságfejlesztést célzó projekt
megvalósítására irányuló felhívásra
a) a Gyulaj Erdészeti és Vadászati Zártkörűen Működő Részvénytársaság az „Erdészeti genetikai erőforrások
fejlesztése a Gyulaj Zrt. területén III. rész”,
b) a VERGA Veszprémi Erdőgazdaság Zártkörűen Működő Részvénytársaság a  „Tiszafás-bükkös erdészeti
génrezervátum kialakítása (Szentgáli Tiszafás)”, valamint
c) a Vértesi Erdészeti és Faipari Zártkörűen Működő Részvénytársaság a  „Magtermő állományok és
génrezervátumok kialakítása a Vértesi Erdő Zrt. területén”
című támogatási kérelmet benyújtsa,
2. a VP5-8.4.1-16 azonosító jelű, „Az erdőgazdálkodási potenciálban okozott erdőkárok helyreállítása” című,
gazdaságfejlesztést célzó projekt megvalósítására irányuló felhívásra a  Vértesi Erdészeti és Faipari Zártkörűen
Működő Részvénytársaság a  „2017-ben bekövetkezett abiotikus erdőkárok helyreállítása a  Vértesi Erdő Zrt.
területén” című támogatási kérelmet benyújtsa.
Orbán Viktor s. k.,
 miniszterelnök


text:
51/2016. (IX. 30.) HM utasítása a NATO Transzformációs Szeminárium előkészítésének feladatairól.
A jogalkotásról szóló 2010. évi CXXX. törvény 23. § (4) bekezdés c) pontja, valamint a honvédelemről és a Magyar Honvédségről,
valamint a  különleges jogrendben bevezethető intézkedésekről szóló 2011. évi CXIII. törvény egyes rendelkezéseinek
végrehajtásáról szóló 290/2011. (XII. 22.) Korm. rendelet 2. § (5) bekezdése alapján a következő utasítást adom ki:
1. § Az utasítás hatálya a  Honvédelmi Minisztériumra (a továbbiakban: HM), a  honvédelemért felelős miniszter
(a továbbiakban: miniszter) közvetlen alárendeltségébe tartozó szervezetekre, a Katonai Nemzetbiztonsági Szolgálatra
(a továbbiakban: KNBSZ) és a Magyar Honvédség (a továbbiakban: MH) katonai szervezeteire terjed ki.
2. § (1) Az Észak-atlanti Szerződés Szervezete (a továbbiakban: NATO) Transzformációs Szeminárium (a továbbiakban:
Szeminárium) előkészítése és a  Szeminárium 2017. március 21–23-ig történő lebonyolítása érdekében Előkészítő
Bizottságot (a továbbiakban: EB) és Koordinációs Munkacsoportot (a továbbiakban: KMCS) hozok létre.
(2) Az EB elnöke a  HM védelempolitikáért és védelmi tervezésért felelős helyettes államtitkár (a továbbiakban:
HM VPVT HÁT).
(3) A KMCS munkáját az  EB elnökének helyetteseként a  HM Védelmi Tervezési Főosztály (a továbbiakban: HM VTF)
Stratégiai Elemző és Tervező Osztály (a továbbiakban: SETO) osztályvezető vezeti és koordinálja.
(4) Az EB titkára a HM VTF SETO kijelölt ügyintézője.
 (5) Az EB tagjai
a) a Honvéd Vezérkar főnök (a továbbiakban: HVKF) helyettese,
b) a HM sajtófőnöke,
c) a HM Gazdasági Tervezési és Szabályozási Főosztály (a továbbiakban: HM GTSZF) főosztályvezetője,
d) a Honvéd Vezérkar (a továbbiakban: HVK) Logisztikai Csoportfőnökség (a továbbiakban: HVK LOGCSF)
csoportfőnöke,
e) a HVK Híradó, Informatikai és Információvédelmi Csoportfőnökség (a továbbiakban: HVK HIICSF) csoportfőnöke,
f ) a HVK Kiképzési és Oktatási Csoportfőnökség (a továbbiakban: HVK KIKOCSF) csoportfőnöke,
g) a HM Védelemgazdasági Hivatal (a továbbiakban: HM VGH) főigazgatója,
h) az MH Egészségügyi Központ (a továbbiakban: MH EK) Egészségügyi Szervezési Intézet igazgatója,
i) az MH Katonai Rendészeti Központ (a továbbiakban: MH KRK) parancsnoka,
j) az MH vitéz Szurmay Sándor Budapest Helyőrség Dandár (a továbbiakban: MH BHD) parancsnoka,
k) az MH BHD Logisztikai Főnökség főnöke,
l) az MH BHD Protokoll, Delegációs és Rendezvénybiztosító Igazgatóság (a továbbiakban: PDRI) igazgatója és
m) a KNBSZ C2 igazgatója.
(6) Az EB elnökének meghívása alapján, eseti jelleggel más szakmai szervezetek vezetői is részt vehetnek az EB ülésein.
 (7) Az EB elnöke meghatározza az EB ügyrendjét, levezetési és működési tervét.
 (8) Az  EB a  KMCS javaslata alapján kijelöli a  Szeminárium első napján megrendezésre kerülő Fiatal Szakértők Napján
résztvevők körét.
 (9) Az EB a rendezvény előkészítése és a Szeminárium ideje alatt a felmerülő és azonnali intézkedést igénylő feladatok
megoldása érdekében szükségszerűen, eseti jelleggel ülésezik. 3. § (1) A KMCS munkáját a HM VTF SETO osztályvezető vezeti és a HM VPVT HÁT felügyeli.
 (2) A KMCS tagjai
a) a HM GTSZF,
b) a HM Nemzetközi Együttműködési Főosztály,
c) a HM Védelempolitikai Főosztály,
d) a HVK Vezérkari Titkárság,
e) a HVK Vezérkari Titkárság Kommunikációs Osztály,
f ) a HVK HIICSF,
g) a HVK KIKOCSF,
h) a HVK LOGCSF,
i) a HM VGH,
j) az MH BHD Logisztikai Főnökség,
k) az MH BHD PDRI,
l) az MH EK,
m) az MH KRK és
n) a KNBSZ
kijelölt képviselői.
(3) A KMCS vezetőjének meghívása alapján, eseti jelleggel más szakmai szervezetek képviselői is részt vehetnek a KMCS
ülésein.
4. § (1) A Szeminárium előkészítésének és a  végrehajtás időszakának feladataira vonatkozó előzetes ütemtervet
(a továbbiakban: ütemterv) az EB elnöke az utasítás közzétételét követő napig hagyja jóvá.
(2) A KMCS – az EB egyetértését követően – 2017. január 30-ig felterjeszti a miniszter részére a Szeminárium lebonyolítására
vonatkozó végleges levezetési tervet és a szakbiztosítási terveket, így különösen az általános logisztikai biztosítási
tervet, a híradó-informatikai-információvédelmi biztosítási tervet, a rendezvénybiztosítási tervet, a protokoll tervet,
a  szállítási tervet, a  rendészeti biztosítási tervet, a  biztonsági biztosítási tervet, az  egészségügyi biztosítási tervet,
a sajtónyilvánossági és kommunikációs tervet, a légtérbiztosítási tervet és a vészhelyzeti-evakuálási tervet. A levezetési
terv részeként véglegesíti a rendezvény végrehajtásának ütemezését, és beszámol az előkészületek állásáról.
(3) A Szeminárium, valamint az  annak előkészítéséhez és megtartásához kapcsolódó egyéb programok, eszközök,
szolgáltatások költségeinek biztosítása érdekében – a feladatok végrehajtásáért felelős szervezetek javaslata alapján –
a  HM VTF összeállítja a  Szeminárium költségviselő szervezetekre vonatkozó és az  évekre lebontott költségeket
tartalmazó előzetes erőforrástervét, amelyet az  utasítás közzétételét követő napig jóváhagyásra felterjeszt a  HM
közigazgatási államtitkár (a továbbiakban: HM KÁT) részére.
(4) A költségviselő szervezetek a HM KÁT által jóváhagyott erőforrásterv alapján – a jóváhagyást követő 30 napon belül –
a végrehajtással kapcsolatos költségeiket tartalmazó részletes költségvetési tervjavaslataikat megküldik a HM VGH
részére.
(5) A HM VGH összeállítja a  Szeminárium összesített költségvetési tervjavaslatát (a továbbiakban: tervjavaslat), és azt
az  erőforrásterv jóváhagyását követő 45 napon belül jóváhagyásra felterjeszti a  HM KÁT részére. A  tervjavaslat
tartalmazza a 2016., illetve a 2017. évben felmerülő költségeket.
5. § (1) Az  EB megteremti a  Szeminárium és a  kapcsolódó egyéb programok végrehajtásának szervezési, protokolláris,
biztonsági, technikai, logisztikai, híradó-informatikai-információvédelmi, egészségügyi biztosítási, sajtónyilvánossági,
pénzügyi, rendészeti, valamint személyi feltételeit.
(2) Az érintett szervezetek a Szeminárium végrehajtásával kapcsolatos pénzügyi beszámoló jelentéseiket 2017. május
5-ig megküldik a  HM VGH részére, amelynek alapján a  HM VGH 2017. május 19-ig felterjeszti a  HM KÁT részére
a Szemináriummal kapcsolatos pénzügyi beszámoló jelentést.
(3) A KMCS ellenőrzi az EB által jóváhagyott ütemterv szerinti feladatok végrehajtását.
6. § (1) A Szeminárium előkészítésével kapcsolatban a  más tárcákat, egyéb költségvetési szerveket és önkormányzatokat
érintő feladatok koordinálása érdekében az EB és a KMCS együttműködik az érintett szervekkel és szervezetekkel.
(2) A tárcaközi koordináció során az EB elnöke vagy a HM VTF SETO osztályvezető képviseli a HM-et.
7. § A Szövetség Transzformációs Parancsnokságával és a NATO központtal közvetlenül az EB elnöke, elnökhelyettese és
titkára tart kapcsolatot.
8. § (1) Ez az utasítás a közzétételét követő napon lép hatályba.
 (2) A HM KÁT és a  HVKF az  utasítás közzétételét követő napig együttes intézkedésben szabályozza a  Szeminárium
végrehajtásával kapcsolatos feladatokat. Dr. Simicskó István s. k.,
 honvédelmi miniszter